|  |  |
| --- | --- |
| Arkivsak-dok. | 14/01701-1 |
| Saksbehandler | Frans-Arne Stylegar |

|  |  |  |
| --- | --- | --- |
| Saksgang | Møtedato | Saksnr |
| Fylkesutvalget | 08.04.2014 |  |
| Fylkestinget | 29.04.2014 |  |
| Hovedutvalg for kultur og utdanning | 01.04.2014 |  |

**Utkast til saksfremstilling**

PRINSIPPER FOR MUSEUMSUTVIKLINGEN I KRISTIANSAND

Fylkesrådmannens forslag til vedtak

1. Videreutviklingen av Vest-Agder-museets avdeling i Kristiansand skal være basert på formidling og forvaltning av noen av byens viktigste kulturhistoriske anlegg: Kristiansand museum (friluftsmuseet på Kongsgård), Gimle gård, Odderøya, Bredalsholmen med DS Hestmanden og Møvig fort.
2. Konsept for og lokalisering av nytt museumsbygg i Kristiansand utredes. Publikumsfasiliteter ved de øvrige visningssteder i byen oppgraderes.
3. Kongsgård (Kristiansand museum) opprettholdes og videreutvikles som klassisk friluftsmuseum og etablert besøksmål. Bygningene på friluftsmuseet flyttes ikke til Odderøya.
4. Odderøya videreutvikles som museumsområde ved at Vest-Agder-museet gis et hovedansvar for formidling og vedlikehold av kulturminnene på øya. Ansvaret skal ivaretas i tett samarbeid med frivillige organisasjoner og andre samarbeidspartnere.
5. Bredalsholmen styrkes som besøksmål og blir hjemmehavn for DS Hestmanden.
6. På sikt bør Stiftelsen Bredalsholmen dokk og fartøyvernsenter og Vest-Agder-museet IKS konsolideres.
7. Nødvendige økonomiske bidrag til oppfølging av tiltak innarbeides i økonomiplanen, og følges opp i de årlige budsjettene.

Vedlegg

Skriv inn vedlegg her

Bakgrunn for saken

Rådmannsgruppen har bestilt en felles sak om prioriteringene i den videre utviklingen av museumssektoren i Kristiansand. Herværende sak er utarbeidet i fellesskap av administrasjonen i Kristiansand kommune og Vest-Agder fylkeskommune. Utkast til saken er blitt presentert for styreleder og direktør/daglig leder i Vest-Agder-museet IKS, Stiftelsen Bredalsholmen dokk og fartøyvernsenter og Stiftelsen Hestmanden. Uttalelser fra disse er vedlagt saken.

Vest-Agder fylkeskommune og Kristiansand kommune har et felles ansvar for museumsstrukturen i Kristiansand, senest vedtatt i samarbeidsavtalen mellom kommunen og fylkeskommunen (jf. FT-sak 85/13). I denne heter det at Vest-Agder-museet skal være et regionalt museum med fokus på den rike maritime historien i landsdelen. Tidligere har fylkeskommunen og kommunen fattet felles vedtak i fylkestinget og bystyret om utviklingen av Odderøya som museumsområde (jf. FT-sak 31/11) og etablering av en nasjonal museumshavn i Kristiansand (jf. FT-sak 86/11).

Etterfølgende har fylkeskommunen og kommunen påbegynt utviklingen av museumsområdet på Odderøya og museumshavnen i Nodeviga. Man har også lagt til rette for en ny og bæredyktig organisering av driften på Bredalsholmen dokk og fartøyvernsenter. Parallelt har Vest-Agder-museet gjennomført en konsolidering med Kanonmuseet ved Møvig fort og satt i gang i en ny konsolideringsprosess med Stiftelsen Hestmanden. Denne er planlagt gjennomført i 2014.

Nærværende sak vil i lyset av denne utviklingen justere tidligere satte mål og på den bakgrunnen peke ut felles prinsipper som skal være styrende for museumssektoren i Kristiansand for perioden 2014-2020.

Hovedgrepet i saken er at Odderøya og Bredalsholmen integreres som besøksmål i Vest-Agder-museets virksomhet i Kristiansand. Dette skal skje ved at disse kulturanlegg tilrettelegges som besøksmål i museet på lik linje med Gimle gård, Friluftsmuseet på Kongsgård og Møvig fort. Museet vil da ha ansvaret for forvaltningen av de mest sentrale kulturhistoriske anleggene i Kristiansand og kan formidle byens og regionens kulturhistorie med vekt på kystkultur, krigsminner og byggeskikk.

Samtidig mangler Vest-Agder-museet lokaler som tilfredsstiller behovene til et moderne museum. Derfor trenger museet at det i tilknytning til museets virksomhet i Kristiansand investeres i et moderne museumsbygg.

Saksopplysninger

**Utviklingen på Odderøya siden 2011**

I 2011 ble det vedtatt at Odderøya skulle utvikles som museumsområde i 4 faser og det ble etablert en prosjektorganisasjon i Kristiansand kommune med ansvar for den videre utviklingen. De fire fasene var:

1. Etablering av museumshavn i Nodeviga
2. Analyse av hvilke bygg som museet kan bruke innenfor museumsområdet
3. Etableringen av nytt formidlingsbygg
4. Flytting av friluftsmuseet fra Kongsgård.

Prosjektgruppen Odderøya Utviklingen startet opp i 2012. Prosjektet har dels jobbet med å avklare rolle- og ansvarsfordeling med hensyn til den eksisterende bygningsmassen og de tekniske anlegg og installasjoner. Prosjektet har dessuten jobbet med utviklingen av Nodeviga, hvor man bl.a. har vedtatt et konsept for en museumshavn for mindre båter. Som del av dette har Vest-Agder-museet tatt frem et skisseprosjekt for et nytt aktivitetsbygg for museet. En skisse som Kristiansand kommune og styret i Vest-Agder-museet har sluttet seg til i løpet av vinteren 2013. Saken er planlagt behandlet i fylkeskommunen i løpet av 2014. Prosjektgruppens arbeid er finansiert i fellesskap av kommunen og fylkeskommunen.

Parallelt har Vest-Agder fylkeskommune ytet et samlet tilskudd på 2 300 000,- til Vest-Agder-museet for å utvikle aktivitetene på Odderøya i perioden 2009-2013 (jf. HKU-sak 95/09; FU-sak 110/10; FU-sak 141/12; FU-sak 72/13).

Flytting av Friluftsmuseet var den siste av de opprinnelige fire faser i utviklingen av Odderøya. I 2011 fikk Vest-Agder-museet utredet en planløsning for flytting av alle bygninger til flaten på Odderøya. Arbeidet er ikke fulgt opp med ytterligere tiltak siden.

**Utviklingen på Bredalsholmen siden 2011**

Stiftelsen Bredalsholmen dokk og fartøyvernsenter har siden krisen som oppstod som følge av restaureringen av DS Hestmanden i 2008-2009 hatt store driftsmessige utfordringer. Dette ble tydelig i vinteren 2012 og igjen i sommeren 2013, hvor ansatte måtte permitteres. Kristiansand kommune, Vest-Agder fylkeskommune og Riksantikvaren har i lengre tid vært i dialog for å få til bedre rammevilkår for driften. I 2013 ble man enige om en tydelig ansvarsfordeling. Fremover vil Riksantikvaren styrke driften av fartøyvernsenteret, kommunen ta et større ansvar for vedlikehold av anlegget som et teknisk industrielt kulturminne og fylkeskommunen utvikle Bredalsholmen som besøksmål. Fylkesutvalget og bystyret sluttet seg til denne løsningen i september 2013 (jf. FU-sak 113/13). Som oppfølgning på dette har Riksantikvaren og fylkeskommunen økt driftstilskuddet til Bredalsholmen med hhv. 700 000,- og 300 000,- og kommunen har tatt ansvar for vedlikeholdet gjennom opprettelsen av eget driftsselskap for anlegget.

Ved inngangen til 2014 fremstår Bredalsholmen dokk og fartøyvernsenter 2014 som en mer dynamisk organisasjon med en bedre tilpasset bemanning og en mer solid økonomi i bunn. Driften skal evalueres på nytt av de tre partene sommeren 2014.

**Utviklingen i Vest-Agder-museet siden 2011**

Vest-Agder-museet har siden 2011 gjennomgått endringer som har betydning for den fremtidige organisering av museets virksomhet i Kristiansand.

Vest-Agder museet har for det første gjennomført en konsolidering med Kanonmuseet ved Møvig fort fra 2012. Det betyr at museet i dag har Møvig fort, Gimle gård og Friluftsmuseet på Kongsgård som etablerte besøksmål i tillegg til den aktivitet som har vært i Nodeviga i sommerperiodene siden 2012.

Restaureringen av DS Hestmanden ble ferdigstilt i 2011. Etter at samarbeidet med Stiftelsen Arkivet ble sagt opp i 2012 har Stiftelsen Hestmanden og Vest-Agder-museet jobbet med å få på plass en konsolidering mellom de to institusjonene hvilket Staten har satt som klar betingelse før de økonomiske forholdene rundt driften avklares. Konsolideringen er planlagt gjennomført i 2014 så eventuelle økonomiske konsekvenser kan innarbeides i budsjettene fra 2015. Som et nasjonalt minnesmerke for krigsseilerne vil DS Hestmanden bli et sentral besøksmål for Vest-Agder-museet i Kristiansand. En permanent plassering av skipet er ennå ikke fastlagt.

Parallelt med utviklingen i Kristiansand bestilte Vest-Agder-museet IKS 2012 en gjennomgang av organisasjonen som pekte på flere utfordringer for museet. Et av tiltakene som ble anbefalt var en justering av organisasjonsstrukturen. Som oppfølgning på dette gikk man bort fra å ha åtte lokalavdelinger og tre faggrupper til i stedet å ha to store geografiske avdelinger (vest og øst) med ansvar for driften av besøksmålene og en større fagavdeling som skal jobbe på tvers for hele museet. Organisasjonsendringen trådte i kraft i 2013.

**Premisser for museumsutviklingen i Kristiansand**

Vest-Agder-museet er i dag til stede i Kristiansand med formidlingsaktivitet på noen av de mest sentrale kulturhistoriske anlegg i byen. Det gjelder Friluftsmuseet på Kongsgård, Gimle gård og Møvig fort.

Hovedattraksjonen i museet er formidlingen av selve anleggene og disses historie. Denne profilen til museet bør styrkes ytterligere ved at det samme skal gjelde for museets fortsatte engasjement på Odderøya og den fremtidige utviklingen av Bredalsholmen som besøksmål.

På linje med Kongsgård, Gimle og Møvig representerer også Odderøya og Bredalsholmen sentrale tema og perioder i Kristiansands historie. De mange kulturminnene på Odderøya som karantenemuren, lasaratthøyden og Odderøya fyr forteller om fremveksten av Kristiansand som militær- og administrasjonssentrumet på Sørlandet. Selve dokkanlegget på Bredalsholmen og KMVs tidligere reparasjonsverft på øya representerer en verdifull kulturarv fra en industri som i sin tid var bærende for byen og landsdelen. Utviklingen av Bredalsholmen som besøksmål og Odderøya som museumsområde bør derfor integreres i porteføljen til Vest-Agder-museet på samme måte som de øvrige anlegg museet forvalter.

**Mål og tiltak for besøksmålene i Kristiansand**

De kulturhistoriske anleggene skal forvaltes og formidles på sine egne premisser. Det betyr at den eneste ytterligere tilrettelegging som kreves er mindre publikumsmottak med enkle fasiliteter som kafé, museumsbutikk, toaletter og visningsrom. De tekniske anlegg og den fysiske infrastrukturen på disse stedene er imidlertid i en varierende stand og det trengs derfor visse investeringer. Noen steder må det bygges nytt, andre steder vil det være aktuelt med tilpasning av eksisterende bygningsmasse. I første omgang bør det prioriteres å få til gode rammer for museets virksomhet på Odderøya og Bredalsholmen.

Bredalsholmen skal styrkes som besøksmål for kulturhistoriske opplevelser. Dette skal følges opp ved at DS Hestmanden får hjemmehavn ved Bredalsholmen. Samtidig må fartøyvernsenteret bli enda bedre på å gjøre verftsvirksomheten til et besøksmål i seg selv. Dette krever at det samarbeides tett med Vest-Agder-museet. På sikt bør fartøyvernsenteret konsolideres med Vest-Agder-museet.

Anlegget på Bredalsholmen er i seg selv et teknisk-industrielt kulturminne av nasjonal verdi. Kommunens innsats for å bedre vedlikeholdet skal følges opp ved at man tar initiativ overfor staten for å få anlegget inn på statens liste over prioriterte teknisk-industrielle kulturminner, dvs. anlegg som får tilskudd direkte over statsbudsjettet.

Odderøya bør utvikles som museumsormåde ved at Vest-Agder-museet gis hovedansvar for å forvalte og formidle kulturminnene på øya på en slik måte at historien om Kristiansand kan oppleves av alle. Dette må skje i samarbeid med flere aktører, herunder kommunen og frivillige. Samtidig skal Nodeviga skal være en arena for formidling av regionens kystkultur og byfjordens historie. Det trengs investeringer i den fysiske infrastrukturen om Nodeviga skal bli et fullverdig besøksmål.

Å flytte friluftsmuseet fra Kongsgård til Odderøya er en visjonær tanke, men meget omdiskutert og ekstremt kostnadskrevende og risikofylt å gjennomføre. I tillegg vil det være en stor utfordring å integrere alle bygningene på en bæredyktig måte i det eksisterende kulturmiljøet på Odderøya. Diskusjonene omkring friluftsmuseet har hemmet museumsutviklingen i Kristiansand de siste årene. Det foreslås derfor at planene om flytting av friluftsmuseet skrinlegges, og Kongsgård i stedet opprettholdes som det klassiske friluftsmuseum og etablerte besøksmål stedet er i dag.

Samtidig har ikke Vest-Agder-museet lokaler som tilfredsstiller behovene til et moderne museum. Derfor trenger museet at det i tilknytning til museets virksomhet i Kristiansand investeres i et moderne museumsbygg. I tillegg til å være arena for større kulturhistoriske utstillinger skal bygget løse museets regionale oppgaver og kjernefunksjoner innenfor forvaltning, formidling, forskning og administrasjon. Det er regulert tomt til et moderne museumsbygg på Odderøya, men andre lokaliseringer blir også diskutert. Gjenbruk av kloakkrenseanlegget ved Bredalsholmen kan være et alternativ til å bygge nytt. Konsept for et nytt moderne museumsbygg og lokaliseringen av dette utredes snarest mulig.

Vurdering

Med et museum basert på formidling av eksisterende kulturhistoriske anlegg samt et moderne museumsbygg vil man i høyest mulig grad sikre at byen får det best mulige museumstilbudet igjen for investeringene. Med Odderøya og Bredalsholmen som del av ansvarsområdet til Kvest-Agder-museet vil museet kunne formidle byens og regionens kulturhistorie med vekt på kystkultur, krigsminner og byggeskikk.

Økonomisk konsekvenser

Denne satsingen følges opp i økonomiplanen med nødvendige tiltaksmidler i de årlige budsjettene for å holde en framdrift i utviklingen av museumsområdet.

Disponering av denne ramme vil bli gjort etter nærmere avtale med Kristiansand

fylkesrådmann

avdelingsleder/enhetsleder